આ વાત છે લગભગ ૨૦૦૬ના અરસાની કે જ્યારે ગુજરાતી વિકિપીડિયાનો પરિચય થયો. જો કે તે સમયે હું આ દેશ(યુ.કે.)માં આવી ચુક્યો હતો. વર્ષ ૨૦૦૭માં મેં નોકરી બદલી. નવી નોકરીમાં ડેસ્ક પર જ કમ્પ્યૂટર હતું, નવી-નવી નોકરી હતી એટલે ટ્રેઈનિંગ ચાલતી હતી, કામ ઘણું ઓછું હતું અને નવરાશનો સમય વધારે. મને ખાવાનો જરા વધારે શોખ, જેમણે મને રૂબરૂ જોયો છે તેને તો મારું પેટ જોઈને સમજાઈ જ જતું હશે. આમ આ ખાવાના શોખને લીધે ગુજરાતી વિકિપીડિયા પર વિવિધ ખાદ્યલક્ષી લેખો શોધવાનું અને વાંચવાનું શરૂ કર્યું. શરુઆત કરી દાળ-ભાતથી. દાળ વિષેના ગુજરાતી વિકિપીડિયાના લેખમાં એ સમયે ઘણુંબધું ખૂટતું હતું. જો કે એ અરસામાં ગુજરાતી વિકિપીડિયા પર કુલ લેખોની સંખ્યા લગભગ ૧૭૦ જેટલી હોવાનું મને યાદ છે, આ વાત છે આજથી લગભગ ૭-૮ વર્ષ પહેલાંની. એ સમયે અંગ્રેજી વિકિપીડિયા પર કદાચ અંદાજે ૩-૪ લેખો હતા. આજે એ આંકડો ૧૨-૧૩ લાખની આસપાસ છે. હવે તમે જ વિચાર કરો કે જ્યાં ૧૭૦ જ લેખો હોય ત્યાં તમારે જોઈએ એ ખાવાની વસ્તુનો લેખ તમને ત્યાં મળી રહે એની શક્યતા કેટલી? આમ મારી ગુજરાતી વિકિપીડિયાની સફર ચાલુ થઈ.